《上胡主簿愿》
宋代·方一夔

尹公起宣城，谓是金闺彦。失脚簿领丛，斜飞集州县。

南陵枌榆地，妙年试雄剸。还将旧棠阴，来作清溪掾。

近来多政学，误制好东绢。我公有渊源，家学富经传。

四明炯清水，玉映昆山片。以兹抚凋瘵，精神皎如练。

囷仓出毫末，德化速邮传。到官未百日，恻恻庭闱恋。

花外想安车，戏舞斑衣缘。推此寿斯民，童髦剧欢忭。

我亦囿陶钧，有道耻贫贱。洗眼看政成，携上金銮殿。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。